Ses dood in Australië-skieteryKonstabels Matthew Arnold en Rachel McCrow (Foto: Queensland-polisie) Ses mense, onder wie twee polisiebeamptes, is tydens ’n skietgeveg in die Australiese deelstaat Queensland dood. Polisiebeamptes is Maandagmiddag na ’n eiendom in die klein dorpie Wieambilla, sowat 270 km wes van Brisbane, ontbied as deel van ’n ondersoek na ŉ vermiste persoon. “Daar is op hulle losgebrand die oomblik toe hulle die eiendom betree het. Hulle het nie ’n kans gehad nie,” het Ian Leavers, president van die Queensland-polisievakbond, gesê. “Twee van die polisiebeamptes is koelbloedig tereggestel.” Die twee konstabels is as die 26-jarige Rachel McCrow en die 29-jarige Matthew Arnold geïdentifiseer. Nog twee polisiebeamptes het die aanval oorleef. ŉ Spesialispolisiespan is hierna na die toneel ontbied en na ŉ ure lange beleg is twee manlike verdagtes en ŉ vroueverdagte doodgeskiet. ŉ 58-jarige man, glo ŉ buurman, is ook doodgeskiet toe hy glo ondersoek na die rumoer ingestel het. Die polisie het nie die identiteit van die verdagtes wat doodgeskiet is, bekend gemaak nie. The Australian berig die oorledenes is ŉ onderwyser, sy broer en die se vrou. Daar word vermoed dat polisiebeamptes in ŉ lokval gelei is, maar die presiese rede hiervoor is steeds onbekend. Australië het van die strengste vuurwapenwette in die wêreld ná ŉ massaskietery in 1996 in Port Arthur in die suidelike staat Tasmanië. ŉ Enkele man het in dié voorval 35 mense doodgeskiet. Massaskietvoorvalle is sedert die Port Arthur-slagting relatief seldsaam in Australië.